Kedvező felár és többszörös túljegyzés – láthatóan bízik a piac az OTP Bank stabil működésében

Múlt héten összesen 750 millió dollárnyi, alárendelt tőkét (Tier2) bocsátott ki az OTP Bank, amelyet minden korábbinál alacsonyabb felár mellett jegyeztek a befektetők.

Az elmúlt évek legnagyobb összegű kibocsátását hajtotta végre nemrég az OTP Bank, összesen 750 millió dollárnyi alárendelt kötelezettséget bocsátott ki a hitelintézet. A 10 és fél éves futamidejű, öt és fél év után visszahívható kötvény felára csupán 286 bázisponttal haladta meg a US Treasury benchmark-ot, ami nagyságrendileg szűkebb a 2023-as hasonló kibocsátásénál.

„A legutóbbi kötvénykibocsátásunkkor látható kedvező felár és a többszörös túljegyzés is azt mutatja, hogy komoly befektetői bizalom övezi a piacon az OTP Bank stabil működését” – mutatott rá Bánfi Attila, az OTP Global Markets ügyvezető igazgatója.

Az OTP Bank kötvényeiből csaknem 170 befektető vásárolt a világ számos pontjáról. Döntő többségük - 84 százalékuk – alapkezelő volt, de bankok és nemzetközi pénzintézet egyaránt részt vett a jegyzésben.

„Az OTP Bank történetében ez volt minden idők legnagyobb ajánlati könyve, összesen 2,7 milliárd dollár értékben érkeztek ajánlatok a kötvényeinkre, ami csaknem három és félszeres túljegyzés. Szintén rekord a 750 millió dolláros jegyzés, hiszen ez volt az elmúlt évek legnagyobb összegű kibocsátása”- fűzte hozzá az ügyvezető igazgató.

A befektetők földrajzi megoszlását tekintve a legnagyobb arányt a brit és az amerikai vásárlók jelentették, mellettük a kelet-közép-európai régió csaknem 15 százalékkal részesült a jegyzésből. Az ügylet főszervezője az OTP Global Markets mellett a BNP Paribas, a Goldman Sachs, a JP Morgan, és Morgan Stanley volt.

„Az elmúlt években összesen kilenc publikus kibocsátást hajtottunk végre, emellett több zártkörű, illetve bilaterális ügyletre is sor került, ezzel összértékét tekintve az OTP Bank a legnagyobb független regionális kötvénykibocsátó” – emelte ki Pataki Sándor, az OTP Befektetői Kapcsolatok és Tőkepiaci Műveletek főosztályának vezetője.

Ebben az évben várhatóan még egy benchmark nagyságú kötvénykibocsátást tervez a hitelintézet, amelynek kondícióiról az OTP Bank a megfelelő időben tájékoztatja a piac szereplőit.

Sajtókapcsolat:

* OTP Bank
* kommunikacio@otpbank.hu

Eredeti tartalom: OTP Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18750/kedvezo-felar-es-tobbszoros-tuljegyzes-lathatoan-bizik-a-piac-az-otp-bank-stabil-mukodeseben/